SYNTEC ดีดกลับหลังราคา Oversold อัพไซด์เกิน 30% เป้าต่อไป 3 บ.
SYNTEC ปรับตัวขึ้นในการซื้อขายช่วงเช้าสวนทางภาพรวมตลาดหุ้นไทย โบรกฯมองราคาถูกเกินไป มีโอกาสดีดตัวกลับอย่างต่ำที่ 3 บ. ขณะที่ค่า PE ต่ำสุดในรอบเกือบ 4 ปี ต่ำสุดในกลุ่มรับเหมา อัพไซด์กว่า 36% คาดการณ์ปันผล 3%
9 ก.ค. 2558

ผู้สื่อข่าวรายงานว่า ราคาหุ้นบริษัท ซินเท็ค คอนสตรัคชั่น จำกัด (มหาชน) หรือ SYNTEC ปิดตลาดรอบเช้า (9 ก.ค.) ที่ 2.88 บาท บวก 0.10 บาท หรือ 3.60% สูงสุดที่ 2.90 บาท ต่ำสุดที่ 2.82 บาท มูลค่าซื้อขายที่ 8.59 ล้านบาท ขณะที่ดัชนีตลาดหุ้นไทยโดยรวมปรับตัวลงเล็กน้อยลบ 0.06 จุด

 
บล.คันทรี่ กรุ๊ป ระบุในบทวิเคราะห์ (9 ก.ค.) ว่า SYNTEC ราคาหุ้น Oversold เป็นโอกาสให้เข้าเก็บหุ้นดี ราคาถูก ผลกำไรโต ขณะที่เรื่องเด่นสุดตอนนี้คือแนวโน้มกำไรไตรมาส 2/58 จะโตขึ้น 50% จากการส่งมอบงานก่อสร้างคอนโดเพียบ แถมมี backlog ในมือเฉียด 1.5 หมื่นล้านบาท ประเมินกำไรทั้งปี 58 ทุบสถิติสวนทางเศรษฐกิจ
ด้านราคาเป้าหมาย 4 บาท ค่า PE เหลือ 10.4 เท่า ต่ำสุดในรอบเกือบ 4 ปี และต่ำที่สุดในกลุ่มรับเหมา ถือว่าถูกเกินไป ขณะที่บริษัทไม่ต้อพึ่งงานภาครัฐ เนื่องจากเน้นสร้างคอนโดที่มีงานกว่า 30 ตึก
ส่วนแนวโน้มกราฟ RSI Oversold ต่ำสุดในรอบ 18 เดือน ทุกครั้งที่ลงมาตรงนี้จะดีดกลับแรงและยาวในไม่ช้า ซื้อตรงนี้เกือบ bottom ให้ทยอยสะสม มองการดีดตัวเบื้องต้นกลับไปยัง 3 บาทเป็นอย่างน้อย
 
บล.เออีซี ระบุในบทวิเคราะห์ (9 ก.ค.) แนะนำ ซื้อ SYNTEC (ราคาเป้าหมาย Consensus 3.85 บาท) ปี 58 คาดกำไรโต 15% จากปีก่อน จากปัจจุบันที่มี Backlog ถึง 1.1 หมื่นล้านบาท และมีงานอยู่ระหว่างประมูลอีกกว่า 1.5 หมื่นล้านบาท (คาดได้งาน 20-30%) ซึ่งส่วนใหญ่จะมี Gross margin ระดับ 12-15% สะท้อนการรักษาศักยภาพทำกำไรในระยะยาว และคาดให้ Div.Yield ปีละ 3%